La Fundació Servei Gironí de Pedagogia Social (Fundació SER.GI) va atendre 2.012 famílies amb problemes d'habitatge durant el 2018, una xifra que representa un 33% més de les ateses durant l'any anterior. L'entitat privada sense ànim de lucre ha constatat que creixen progressivament les famílies que no poden fer front al pagament dels préstecs hipotecaris o lloguers i que ja no es tracten només de sectors vulnerables sinó que la problemàtica s'ha estès a altres classes socials. En matèria d'habitatge, durant l'any passat es van fer accions a vuit poblacions de la demarcació i el seguiment de 145 pisos on residien famílies en risc d'exclusió social. Són dades de la memòria del 2018 de l'entitat que durant l'any passat va atendre més de 8.000 persones de 28 poblacions gironines a través de catorze projectes socials. Creix el nombre de famílies gironines que no poden accedir a un habitatge digne o que tenen problemes per mantenir la llar al no poder fer front al pagament de l'hipoteca o lloguer. Ho constata la memòria de la Fundació SER.GI que durant el 2018 va atendre 2.012 famílies amb aquesta problemàtica, una xifra que representa el 33% més que el 2017 quan se'n van atendre 1.516. En xifres globals de persones ateses en aquestes unitats familiars, l'any passat es va arribar a 4.967 persones mentre que el 2017 havien estat 3.808.  D'altra banda, també es van fer un seguiment a 145 pisos amb famílies en risc d'exclusió social mentre que el 2017 havien estat 253. Aquesta davallada es deu al fet que a partir del setembre del 2018, la fundació SER.GI va deixar de gestionar la borsa d'habitatge social de Girona perquè el consistori va assumir-ho amb la contractació d'una persona.  Destaca també que durant l'any passat van gestionar 246 habitatges de propietaris per a ús social, vint més que el 2017. La majoria són habitatges on hi viuen famílies però també hi ha alguns casos d'ús compartit de persones que no tenen parentiu.  A l'hora de seleccionar els beneficiaris de les intervencions es tenen en compte un seguit de criteris prioritaris com ara no disposar d'habitatge, viure en un d'insegur o inadequat, haver patit violència de gènere o ser un nucli monoparental amb fills a càrrec, entre d'altres.  Des de l'entitat alerten que les conseqüències de la crisi no s'han revertit i fins i tot han detectat que els problemes amb l'habitatge afecten altres classes socials i no només les més vulnerables. Denuncien, a més, que l'administració "no té un dispositiu útil per donar resposta a la demanda de lloguer social" i que les meses d'emergència (l'"únic mecanisme existent") estan "col·lapsades" i no responen amb l'agilitat necessària en aquests casos.  Això ha portat que algunes famílies acabin ocupant habitatges de forma irregular davant una situació d'emergència habitacional.  Davant aquesta situació, reclamen proveir les borses socials amb habitatges buits que pertanyen a entitats bancàries i privats a preus assequibles i alerten que el "boom" dels pisos turístics contribueixen "de manera directa a la inflació de rendes de lloguer i processos de gentrificació".  Més de 8.000 persones ateses en 14 projectes socials Durant l'any passat, l'entitat va portar a terme catorze projectes socials, arribant a més de 8.200 persones ateses.  En l'àmbit de ciutadania i participació, un total de 1.347 persones van participar en les activitats d'acollida, inclusió i igualtat d'oportunitats amb un total de 3 projectes de dinamització comunitària i catorze amb accions puntuals que van permetre arribar a disset poblacions. En aquest àmbit, reclamen accions per a joves migrats que es troben en situació de completa vulnerabilitat i més formació i ocupabilitat per a joves i adults. La metodologia del treball comunitari és l'eina òptima per apoderar la ciutadania i subratllen que cal seguir treballant per eradicar el racisme així com els discursos i conductes d'odi.  En l'àmbit educatiu, s'han atès 1.904 infants, joves i famílies distribuïdes en 11 poblacions i amb la participació de 364 professionals del món educatiu que han contribuït en la coordinació de les accions.  Finalment, en l'àmbit educatiu s'han portat a terme quatre propostes formatives online amb dinou alumnes. Les cinc activitats del cicle Singer(gi)es van tenir 290 assistents i 110 professionals de l'educació van assistir al taller seminari 'Gamificació educativa'.  La memòria econòmica del 2018 indica que l'entitat va tenir 1.436.841 euros d'ingressos, la majoria públics (un 84%) i la resta d'obres socials i fundacions (12,75%),  empreses (3%) i un 0,07% d'ingressos propis. D'altra banda, es van destinar 1.386.236 euros en concepte de despeses, la majoria en habitatge i educació, un 36% i un 31% respectivament, i la resta en ciutadania (18%), estructura i administració (14%) i amortitzacions (1%).

Summary: La fundació SER.GI atén més de 2.000 famílies amb problemes d'habitatge, un 33% més que el 2017


Una trentena de restauradors d'Osona i La Selva s'han donat cita aquest dilluns a Viladrau al voltant d'un element que comparteixen per proximitat: la castanya del Montseny. En el marc de la I Jornada Gastronòmica de la Castanya, el cuiner i director del Fòrum Gastronòmic, Pep Palau, ha assenyalat que un dels principals objectius és demostrar que la castanya, concebuda principalment com un aliment de tardor, es pot utilitzar durant tot l'any. "De la mateix manera que mengem arròs tot l'any i es cull en una època determinada, si collim les castanyes i les conservem, les podrem fer servir a la nostra cuina en qualsevol moment", ha destacat Palau. Si bé la desestacionalització és un factor clau perquè la castanya pugui entrar amb força a les cuines dels restauradors del país, un altre element amb què s'haurà de "barallar" aquest fruit serà la seva introducció a altres plats més enllà de les postres. "En el repertori de plats salats de la cuina catalana, la castanya hi té un paper per descobrir", ha assenyalat el cuiner.

Summary: La castanya entra a les cuines dels restauradors catalans amb ganes de desestacionalitzar el mercat


El cineasta Ventura Pons torna aquesta tardor al teatre amb l'èxit de Broadway 'Quina feinada!' ('Fully Committed'), protagonitzat per Roger Pera. Trenta-set anys després de la seva última direcció teatral, Pons enceta amb aquesta obra el nou curs de la Sala Versus Glòries, que conjugarà clàssics com 'El mercader de Venècia' o 'La Celestina' amb peces contemporànies com 'Eli', 'Aniversari' o el musical 'Pornopop'. La coproducció 'The Juliet Letters' de la Sala i l'Orquestra Simfònica del Vallès és un altre dels plats forts d'una temporada que girarà entorn del poder de la comunicació i que reafirma l'aposta de l'espai pel teatre Off, basat en la proximitat amb els artistes. La nova temporada del Versus Glòries s'estrena amb el monòleg còmic 'Quina feinada', "una bogeria d'obra" —en paraules del director del teatre, Jofre Blesa— en què Roger Pera es posa en la pell de fins a 22 personatges diferents per explicar la història d'un actor que està a l'atur i que ha de treballar recollint trucades en un restaurant. "La funció és un homenatge al teatre i, sobretot, al doblatge", ha explicat en roda de premsa Pera, que també ha remarcat la complexitat de l'espectacle "per la gran quantitat de personatges que té i el mapa mental que cal seguir". D'altra banda, Ventura Pons qualifica de "molt agradable" la tasca que ha dut a terme al capdavant de 'Quina feinada!' i valora positivament el seu "divertit" retorn teatral. L'obra contemporània 'Eli', la primera producció pròpia del nou curs de Versus Glòries, prendrà el relleu a la peça de Pons i Pera per explorar la malmesa relació entre un pare i un fill, interpretats pel tàndem format per Pep Antón Muñoz i Jaume Casals. Una parella televisiva que, sota la direcció d'Antonio Calvo i amb text de Roc Esquius, arriba per primer cop al teatre. La sala tancarà l'any amb la companyia La Casa Be, que oferirà sis úniques funcions de 'Llueven vacas'. Una punyent obra que aborda la violència de gènere de la mà dels actors Joan Bentallé, Crismar López i Lidia Navarro. També a finals d'any es podrà veure 'Camins tancats', un espectacle on el director Jesús U. Balay comparteix dramatúrgia amb Martí Figueras per narrar dues històries paral·leles marcades per l'horror dels conflictes bèl·lics que recorden a l'espectador que  "tots som fills de les guerres". Versus Glòries donarà la benvinguda al 2019 acompanyada de Cia. Bambalina i la seva 'La Celestina' de teatre de titelles. Un espectacle per adults que adapta el clàssic de Fernando de Rojas amb la posada en escena d'Águeda Llorca i Pau Gregori, dirigits per Jaume Policarpo. El febrer es podrà veure un espectacle de Companyia DARA, futura resident de la Sala, que ara es troba en fase de pre-producció . 'El mercader de Venècia', de la companyia Dau al Sec, és una destacada aposta de la temporada. Adaptat i dirigit per Konrad Zschiedrich, aquest clàssic shakespearià que es podrà veure el mes de març compta amb els intèrprets Mercè Managuerra, Sílvia Forns, Damià Plensa i Lolo Herrero i preveu atreure públic jove al teatre. A la primavera, la sala readapta l'aclamada producció pròpia 'Separacions', estrenada l'any 2002, amb un canvi de repartiment i la direcció de Pere Anglas. En aquest text, Ever Blanchet promet analitzar en clau d'humor "14 caràcters i set tipus de vida que condueixen a un mateix final: el desencantament amorós i la dolorosa distribució del patrimoni". L'actriu Rosa Andreu tornarà a la Sala Versus Glòries el maig per oferir 'Fet(a)miques', un espectacle autobiogràfic que cerca interpel·lar el públic des del sentiment amb un text d'Anna Maria Cabeza. Una altra obra contemporània que acollirà el teatre serà 'Aniversari', una producció de la companyia Lanimal que mostra les relacions de malenconia i enyorança dins d'una família que es reuneix per celebrar un aniversari especial. Pere Tomás, Oriol Guillem, Mònica García, Josep Sobrevals, Sílvia Forn i Irina Robles seran els intèrprets d'aquest text del director Juanma Casero. Amb l'inici de l'estiu el Versus Glòries rep un musical d'Oriol Vila i Marc Sambola, produït per Daniel Anglès, que parla d'una societat que maquilla el futur amb promeses falses. 'Pornopop', que comptarà amb la interpretació de Maria Codony, Katia de Toledo, Blanca Guerrero, Raquel Jezequel, Ginna Munné i el mateix Marc Sambola, explica una història on l'amistat i la creativitat són l'única opció per a la supervivència de l'ànima en una societat que estafa els joves. L'espectacle 'The Juliet Letters' arribarà el juliol per donar forma a les cartes d'Elvis Costello amb la veu d'Ivan Labanda i la música del quartet de corda de l'Orquestra Simfònica del Vallès, que produeix l'obra conjuntament amb Versus Glòries sota la direcció de Sergi Belbel. La sala posarà punt final a la temporada a l'agost amb 'Un comiat com Déu mana!', una obra d'Apunta Teatre que s'emmiralla en les seves produccions precedents: 'Cloaca', 'La Peixera' i 'Sota la catifa'. Una crítica amb molt d'humor negre dels conflictes habituals que sorgeixen un cop s'obre el testament de la matriarca de la casa.

Summary: El retorn de Ventura Pons a la direcció teatral amb l'èxit de Broadway 'Quina feinada!' obre el curs al Versus Glòries


L'Assemblea General Extraordinària del Col·legi de Periodistes celebrada aquest dilluns ha aprovat per unanimitat la venda d'un dels immobles que l'entitat té a l'edifici de la seu central de Rambla Catalunya i que no acull activitat col·legiada. Aquesta és la primera mesura que pren per eixugar el gairebé mig milió d'euros de deute que preveu sumar aquest any. La pèrdua d'ingressos dels quioscos que té en concessió al centre de Barcelona, i que representen la seva principal font de finançament, ha afectat greument la situació del Col·legi, segons ha explicat a l'ACN el seu degà, Joan Maria Morros. L'entitat manté reunions amb les administracions per trobar vies de finançament alternatives als quioscos, molt dependents del turisme.

Summary: El Col·legi de Periodistes dona llum verda a la venda d'un dels seus immobles per evitar entrar en fallida


L'Ajuntament d'Amposta negocia amb el servei de Costes del Ministeri d'Agricultura la catalogació com a Bé Cultural d'Interès Nacional (BCIN) de tretze immobles de la façana fluvial de la ciutat, aigües avall del pont penjant, per evitar que s'acabin degradant i enderrocant. Els edificis es troben afectats per la zona de servitud marítimo-terrestre i el Pla Especial Urbanístic aprovat el 2008 preveia acabar convertint l'espai en una zona verda, restringint a la pràctica la majoria d'usos i actuacions. Aquesta és una de les accions que el consistori té en marxa per recuperar urbanística, social i econòmicament el cèntric barri de la Vila, després que l'associació de veïns hagi denunciat l'existència d'uns 50 immobles, molts dels quals de propietat municipal o dels bancs, en estat de degradació. A curt termini, l'Ajuntament s'ha compromès a enderrocar-ne dos per obrir una plaça al carrer Sant Roc i, a la llarga, treballarà per convertir-ne una bona part en habitatge públic. Tot i que la seva materialització es pot allargar encara durant un mínim de dos o tres anys, la derogació del Pla Especial Urbanístic que afecta la façana fluvial d'Amposta s'ha convertit en una de les prioritats del govern municipal en aquest àmbit i, especialment, en el context de les mesures per recuperar el barri de la Vila, que abasta tot el sector més antic de la ciutat, entre el Castell i el canal de la dreta fins al riu. L'alcalde, Adam Tomàs, ha revelat que després d'una reunió la setmana passada amb els responsables de Costes a Catalunya, la solució a aquest enrenou urbanístic, heretat del Pla d'Ordenació Urbanístic Municipal (POUM) aprovat el 2008, passa per catalogar aquests tretze immobles com a BCIN i derogar el Pla Especial. L'actual planejament preveia convertir aquest espai de façana fluvial –que inclou també un tram de l'antiga muralla- en una zona verda, atès que es troba de ple dins de la servitud de sis metres de la servitud de la zona marítimo-terrestre tocant a l'Ebre. Segons Tomàs, el Pla Especial es va proposar alliberar l'espai per la via d'impedir la pràctica totalitat dels usos i actuacions als immobles –el planejament no permet atorgar llicències- perquè s'acabessin degradant i enderrocant. Ara, Costes hauria acceptat posar a la pràctica una solució similar a l'aplicada a Cadaqués (Alt Empordà), protegint els edificis com a BCIN i traslladant la franja de la zona marítimo-terrestre al carrer posterior. "Això possibilitarà que podrem protegir la zona existent. Evitarem la degradació perquè podrem demanar la gent que actuï i tingui més usos dels actuals. Si està catalogat com a BCIN ens podrem acollir a ajuts com els de l'1% Cultural per poder rehabilitar la façana", ha subratllat l'alcalde. Però més enllà de la façana fluvial, la problemàtica per la degradació del barri de la Vila en el seu conjunt ha entrat de ple en l'agenda municipal, especialment, després que l'Associació de Veïns hagi elaborat un dossier on alerta sobre l'estat de molts edificis i dels espais públics. Concretament, assenyalaven l'estat de deteriorament d'una cinquantena d'immobles, molts dels quals de propietat municipal, altres de bancs i alguns privats, també amb problemes per conflictes legals derivats d'herències. Una situació que, assegura l'equip de govern, ja tenien en compte i que no descarten que pugui acabar afectant altres zones, com el barri del Grau, si no es prenen mesures. En aquest escenari, i de forma conjunta amb l'Associació de Veïns, Tomàs ha verbalitzat el seu compromís d'actuar a l'espai per aturar la galopant degradació urbanística exposada. La primera d'aquestes actuacions, a més curt termini, passa per adquirir un habitatge vell del carrer Sant Roc, que es troba al costat d'un ja de propietat municipal, per enderrocar-lo i obrir una plaça –un espai obert els usos del qual s'acabaran definint amb posterioritat- que connectaria amb la plaça de l'Ajuntament a través d'un carreró lateral de l'església. Una obra, que segons el regidor d'Urbanisme, Tomàs Bertomeu, es pot materialitzar durant els pròxims mesos amb un cost d'uns 200.000 euros. També s'ha detectat la necessitat d'actuar a curt termini en un espai del carrer Fossat. Crear habitatge "públic" A més llarg termini, però, la voluntat del consistori passa per promoure la rehabilitació de bona part d'aquesta cinquantena d'habitatges i la reordenació dels espais –alguns podrien ser enderrocats-, fent ús d'algun instrument de gestió o societat municipal, després de la dissolució de l'entitat urbanística municipal GURSAM. Sense cap convocatòria de la llei de Barris a la vista, Tomàs ha assumit públicament el compromís d'actuar tant econòmicament –promovent i recuperant edificis comercials- com urbanísticament, al mateix temps que es negocia amb els propietaris privats i s'estableix un criteri d'actuació unitari a la zona per evitar disparitats en alçades o característiques. L'objectiu final, apunta, és crear un parc d'habitatge "públic", però no estrictament "social": "no volem crear ghettos". L'alcalde recorda que, mentre països com França l'habitatge públic arriba al 17% del parc immobiliari, a Catalunya està per sota de l'1%. L'operació, argumenta, permetria la rehabilitació, posar a disposició de la ciutadania habitatge amb un cost "baix" o "assequible" així com afavorir l'activitat d'arquitectes i constructors locals.  L'associació de veïns del barri de la Vila ha mostrat la seva satisfacció per l'anunci d'aquestes actuacions i han celebrat que l'Ajuntament ja estigués treballant de forma paral·lela en el moment de denunciar la situació del barri i fer públiques les seves demandes. "De moment, si poden comprar aquesta casa i enderrocar-la, ja és molt important. Hi ha coses a llarg termini, que en tres anys encara no estaran fetes, però el que és important és començar a treballar", ha subratllat el president de l'entitat veïnal, Ramon Peris, qui ha apostat per "fusionar coneixements" amb el govern municipal per solucionar els problemes d'aquest àmbit.

Summary: L'Ajuntament d'Amposta negocia amb Costes catalogar la façana fluvial per evitar el seu enderrocament


L'empresa pública de la Generalitat, Infraestructures.cat, ha tret a licitació les obres de rehabilitació, adequació i millora del parc de Bombers de Figueres. Els treballs, valorats en 1.119.111,26 euros, tenen un termini d'execució d'11 mesos i posaran fil a l'agulla a la resolució de les deficiències que pateix des de fa anys l'equipament. L'anunci ha arribat dos dies abans de la celebració aquest divendres de l'acte de lliurament de les medalles d'honor del cos de Bombers de la Generalitat, que encapçalarà el president, Carles Puigdemont. Precisament i com protesta prèvia, el cos ha organitzat un esmorzar a les instal·lacions on ha convidat les autoritats per denunciar les pèssimes condicions en les quals treballen. A més, han organitzat un acte a les portes del Teatre Jardí, on se celebrarà l'homenatge.  Fa anys que el cos de Bombers de Figueres reclama un equipament digne. Primer s'havia previst la construcció d'un nou parc però la crisi va frenar les aspiracions i el Govern va anunciar una reforma integral, que semblava no arribar mai.  Aquest dimarts, però, Infraestructes.cat, ha posat a licitació el contracte de rehabilitació. Tal com avança aquest dijous 'Diari de Girona', l'actuació preveu millorar les actuals instal·lacions però també una petita ampliació per a dotar-les de nous espais.  En concret, les obres preveuen crear una nova zona annexa a la cotxera amb un nou gimnàs, taller, magatzem, sales de neteja i assecat d'equips així com una sala d'emmagatzematge. També es renovarà la coberta de la cotxera, es repararà el paviment, s'ampliaran els banys i vestidors i s'implementarà un vestidor femení, una de les demandes del cos.  Les obres també preveuen fer uns banys adaptats a la planta baixa, remodelar la cuina i el menjador i reformar i ampliar la sala de control, entre d'altres.    Esmorzar i protesta El pas endavant arribar just abans de la celebració de l'acte d'homenatge al cos, que se celebrarà aquest divendres a Figueres i on els efectius tenen previst protestar. De fet, la setmana passada van convidar oficialment al president, Carles Puigdemont, el conseller d'Interior, Jordi Jané, i a diverses autoritats com el director general dels Bombers, Juli Gendrau i el director dels Serveis Territorials d'Interior, Albert Ballesta, entre d'altres.  De moment i segons han explicat, tenen confirmada l'assistència de Gendrau, Ballesta, l'alcaldessa de Figueres i els portaveus dels grups municipals.  Posteriorment, tenen previst desplaçar-se fins al Teatre on se celebrarà l'acte oficial per intentar parlar amb Puigdemont. També tenen preparada una "sorpresa", que de moment no han volgut desvetllar.

Summary: El Govern treu a licitació per 1,1 MEUR  les obres de rehabilitació del parc de Bombers de Figueres


Els Mossos d'Esquadra han identificat fent virolles a Vandellós i l'Hospitalet de l'Infant Khalid Makran, de nacionalitat holandesa i nascut el 1989, a qui es buscava des que aquest diumenge va ser vist a les tres de la tarda a Salou cridant "consignes islamistes" amb una "conducta imprevisible". Els agents han localitzat el sospitós fent virolles a l'àrea de servei de l'AP-7 i sense sabates, i se l'han endut a la comissaria de Cambrils, segons han explicat fonts de la investigació. El ministre d'Interior, Fernando Grande-Marlaska, ha anunciat el matí d'aquest dilluns en declaracions a Antena 3 la seva localització a l'AP-7. Ha afegit que no té antecedents de caràcter terrorista, però sí "de tinença il·lícita d'armes i altres", cosa que aconsellava "un seguiment, localització i veure l'abast de la conducta". Des de la tarda d'aquest diumenge, quan es va enviar una nota interna a tots els agents, se'l buscava per un tema de seguretat ciutadana mentre s'investigaven les seves possibles vinculacions amb el jihaidisme.  Grande-Marlaska ha indicat que el diumenge aquesta persona presentava "una conducta una mica irregular, amb consignes islamistes en unes circumstàncies una mica estranyes, i també es va dirigir a una comissaria dels Mossos a Salou".  El ministre ha aprofitat per destacar que "la cooperació de Mossos d'Esquadra, la Policia Nacional i la Guàrdia Civil" havien aconseguit trobar aquesta persona, cosa que "determina el nivell de professionalitat, cooperació i coordinació" i que "genera seguretat i confiança a la ciutadania", ha reblat.

Summary: ACTUALIZACIÓ:Identificat a Vandellós un home que diumenge va cridar consignes islamistes a Salou


El número 2 d'ERC al 20-D critica que el candidat d'Unió "s'ofereixi a ser ministre" quan potser no aconseguirà ni representació parlamentària a Madrid ACN Barcelona.-"M'ofereixo al senyor Duran per ensenyar-li on vivim els diputats del grup mixt. Li anirà bé una cura d'humilitat", ha explicat el número 2 de la candidatura d'ERC al 20-D, Joan Tardà, durant una roda de premsa a l'Agència EFE. Tardà ha qualificat de "petulant" el cap de llista d'Unió, Josep Antoni Duran i Lleida, i ha explicat que veu "una mica ridícul" que s'erigeixi a sí mateix com un "Bolívar en minúscules de Catalunya", quan les enquestes diuen "que potser no aconseguirà representació parlamentària o haurà de passar pel calvari de les golfes del Congrés". "Denota tanta petulància quan s'ofereix a ser ministre", ha afegit. El número 2 dels republicans al Congrés ha criticat, a més, que Duran votés a favor de les lleis "més reaccionàries" del PP durant la passada legislatura, tot i que els populars ja disposaven de majoria absoluta. Tardà veu en les declaracions que Duran està fent des de l'inici de campanya un candidat "presumptuós" i "petulant", i més tenint en compte que les enquestes no auguren bons resultats a Unió i que en les passades eleccions catalanes no van aconseguir representació parlamentària. "És una mica ridícul", ha afegit. En la mateixa línia s'ha expressat el cap de llista d'ERC, Gabriel Rufián, que ha comparat Unió amb el partit animalista PACMA, perquè cap dels dos té representació al Parlament. "Estem parlant d'un senyor que el 2010 va dir que estava a favor de les teràpies que curaven l'homosexualitat. Jo crec que està tot dit", ha afegit en relació a l'apunt al bloc que Duran va fer ara fa cinc anys en el que es posicionava a favor que els homosexuals poguessin rebre atenció mèdica. "Estic en contra de represaliar l’assistència mèdica a les persones que cerquin modificar la seva homosexualitat o controlar-la", va escriure aleshores.

Summary: Tardà creu que a Duran li anirà bé una "cura d'humilitat" i el considera un polític "petulant"


El Govern ha aprovat un Decret de reestructuració del Departament d’Agricultura, Ramaderia, Pesca i Alimentació que modifica les funcions de les àrees administratives de les Oficines Comarcals amb la finalitat de potenciar l’atenció especialitzada al sector i augmentar l’eficiència en la gestió dels serveis que el Departament presta al territori. El Departament d’Agricultura, Ramaderia, Pesca i Alimentació està portant a terme una racionalització de les oficines d’atenció en matèria de registre, amb l’acompanyament de la Direcció General d’Atenció Ciutadana. Després de la centralització de tots els punts de registre de la ciutat de Barcelona en una única oficina ubicada als Serveis Centrals de Gran Via, amb aquest nou Decret es modifiquen puntualment les funcions de registre que tenen atorgades les Oficines Comarcals per a afavorir uns serveis de proximitat i d’especialització adreçats al sector agrari.

Summary: El Govern potencia l'especialització en l'atenció ciutadana de les Oficines Comarcals d'Agricultura


El Parlament ha instat el Govern a "crear els mecanismes necessaris per afavorir la coordinació entre el professorat per racionalitzar les tasques acadèmiques extraescolars, els anomenats deures". Aquest punt s'ha aprovat amb el vot a favor de la majoria de grups parlamentaris excepte CSQP i la CUP que s'hi han abstingut. D'altra banda, la moció aprovada també demana a l'executiu català un augment dels professors d'anglès, que s'incrementin les beques per a l'alumnat de batxillerat i de formació professional així com garantir una partida suficient per al sosteniment del servei de transport escolar. Fins a dos punts de la moció han decaigut en produir-se un empat de 62 vots a favor (Cs, PSC, PP i CSQP), 62 en contra (els de JxSí) i 10 abstencions (de la CUP), tenint en compte l'absència d'un diputat a l'hemicicle. Entre els punts de la moció que han decaigut per empat hi ha la demanda d'augmentar el personal docent als centres d'educació infantil i primària; i establir una partida pressupostària suficient per dotar els centres que ho desitgin de llibres de text gratuïts. Sí que s'ha aprovat instar el Govern a augmentar la dotació de professorat d'anglès per reduir les ràtios a les classes d'aquesta matèria "mitjançant l'augment de desdoblaments i que aquests es facin segons el nivell d'anglès de l'alumnat". D'altra banda, un altre dels punts aprovats de la moció insta a elaborar una normativa específica per reconèixer aquells centres que estan oferint programes de noves oportunitats o de segona oportunitat a l'alumnat i "flexibilitzar el sistema educatiu, especialment en l'etapa de secundària, per dotar de majors oportunitats i itineraris a l'alumnat que ho necessiti".

Summary: El Parlament insta a "racionalitzar" els deures escolars i augmentar els professors d'anglès


La candidata a primera secretaria del PSC Núria Parlon ha assegurat que els socialistes catalans volen aportar "elements de diàleg i recomposició" perquè el PSOE solucioni la "crisi interna i orgànica sense precedents" que viu. En declaracions a l'ACN, Parlon ha reiterat el seu suport al secretari general del PSOE, Pedro Sánchez. Així, ha dit que la millor manera de resoldre la situació actual i els "dubtes" d'alguns companys del partit és "consultant les bases". Parlon no ha entrat a valorar l'actuació dels crítics però si que ha demanat "calmar" els ànims i que no hi hagi "fissures" en la negativa a facilitar el govern del PP. La socialista s'ha mostrat convençuda que "la militància no està a favor que el PSOE s'abstingui". A més, Parlon dóna per fet que la dinàmica del PSC queda al marge d'aquesta crisi. "Blindem clarament el procés de primàries dels problemes organitzatius i orgànics del PSOE", ha declarat. La també alcaldessa de Santa Coloma de Gramenet ha dit que el procés precongressual que viu el PSC es farà "independentment" dels problemes que visqui el PSOE però sí que ha volgut fer una crida a la "calma" i s'ha ofert per aportar des de Catalunya els elements de diàleg que facin possible cerca una solució.  Ha explicat que en els darrers mesos ha parlat amb molts militants del PSC i ha asseverat que amb tots aquells amb qui ella ha parlat tenen clar que el PSC "no es pot abstenir d'Espanya i, per tant, tampoc d'un govern del PP". En aquesta línia ha reiterat el seu "suport" a Sánchez, amb qui ha dit estar "clarament d'acord". "Els nostres militants i els nostres votants ens ho diuen clarament, sense fissures", ha sentenciat.  En aquest context, ha instat el PSOE a solucionar en primer lloc la crisi orgànica i a fer-ho "a partir del diàleg i no amb situacions com les que tristament s'han produït en els darrers dies". Parlon ha donat suport a l'aposta de convocar unes primàries i posteriorment que el partit celebri el seu congrés, senes concretar quina seria la millor data. "Si ho diuen les nostres bases, si legitimen la postura de Sánchez i del grup parlamentari al Congrés, s'haurà de seguir amb el full de ruta: primàries i després congrés", ha resumit.  Sobre la postura davant el futur govern de l'Estat espanyol,  ha dit que cal aconseguir una posició "sense fissures. Segons ha dit, no ha escoltat dir "clarament" a ningú dins del PSOE que està a favor de l'abstenció, tot i que sí que ha reconegut que hi ha qui ha expressat "dubtes". Ha afegir que tenir dubtes "és raonable" perquè la situació política és "complicada" però ha dit que en cas de dubtes la solució és consultar als militants. "I estic convençuda que dirà no a un govern del PP", ha dit.

Summary: Parlon diu que el PSC aportarà "diàleg" per solucionar la "crisi sense precedents" del PSOE


La norma tenia com a objectiu facilitar l'accés a l'habitatge i el govern espanyol argumenta que el Govern no té competència en aquest àmbit ACN Madrid.-El ple del Tribunal Constitucional (TC) ha suspès cautelarment part de la Llei 19/2015 del Parlament de Catalunya que incorpora les figures jurídiques de la propietat temporal i la propietat compatida al llibre V del Codi Civil de Catalunya. La norma tenia com a objectiu buscar solucions per facilitar l'accés a l'habitatge. Els magistrats han admès a tràmit el recurs que el govern espanyol va presentar contra l'article 1 i les disposicions primera, segona, tercera i final de la Llei, i han aplicat la petició de suspensió automàtica que el govern espanyol ha formalitzat invocant l'article 161.2 de la Constitució. L'executiu espanyol assegura que la Generalitat no té competències per regular aquest àmbit. Els magistrats disposen ara de cinc mesos per emetre sentència, aixecar la suspensió, o bé mantenir-la justificant la decisió.

Summary: El TC suspèn cautelarment part de la Llei que inclou la propietat temporal i compartida d'habitatges al Codi Civil


Està previst que el canvi es produeixi el pròxim 31 de desembre ACN Madrid.-El Consell d'Administració del BBVA ha designat l'actual conseller delegat, Carlos Torres Vila, com a successor de l'actual president Francisco González, segons ha comunicat l'entitat a la Comissió Nacional del Mercat de Valors (CNMV). El relleu està previst que es produeixi el 31 de desembre del 20118 un cop obtingudes les autoritzacions corresponents. La decisió s'ha pres per unanimitat en una reunió aquest dimecres i s'ha acordat que és "la persona més idònia per donar continuïtat a l'estratègia de transformació del Grup". Carlos Torres es va incorporar al grup bancar al 2008 com a responsable d'estratègia i desenvolupament corporatiu i va assumir la direcció de l'àrea global de banca digital al març del 2014.

Summary: El Consell d'Administració del BBVA designa Carlos Torres com a successor de Francisco González


El president del govern espanyol, Pedro Sánchez, ha convocat els líders del PP, Cs i Podem,  Pablo Casado, Albert Rivera i Pablo Iglesias, amb qui es reunirà per separat aquest dimecres a La Moncloa per abordar la situació a Catalunya. Segons La Moncloa, “és evident que no estem davant un moviment ciutadà pacífic sinó coordinat per grups extremistes que utilitzen la violència al carrer per trencar la convivència a Catalunya”. L’executiu espanyol assegura que “garantirà la seguretat i la convivència a Catalunya” i “recorda” de nou que “si és necessari actuarà des de la fermesa, la proporcionalitat i la unitat”.  Al mateix comunicat on anuncia les reunions, La Moncloa assegura que “una minoria està volent imposar la violència a Catalunya i trencar la convivència” i “l’independentisme ha de condemnar fermament aquesta violència”. També manifesta el seu “profund reconeixement a tots els cossos de seguretat” que “estan vetllant per mantenir l’ordre i la convivència a Catalunya” i envia “un calorós missatge de suport a tots els que han resultat ferits, Mossos i policies nacionals”.

Summary: Sánchez convoca per separat a La Moncloa aquest dimecres Casado, Rivera i Iglesias per abordar la situació a Catalunya


El bisbe de Barbastre-Montsó, Ángel Pérez Pueyo, ha insistit a reclamar l'entrega a l'Aragó de les més de cent obres d'art provinents de parròquies de la Franja que són el Museu de Lleida un cop es faci el trasllat de les 44 obres del Monestir de Sixena, una operació que confia que s'acabarà portant a terme aquest dilluns tal com ha ordenat el jutjat d'Osca. En un escrit publicat aquest dissabte al portal 'Iglesia de Aragón' on parla en nom de totes les diòcesis aragoneses, Pérez Pueyo afirma que "Sixena és un primer pas. Després hauran de venir les 112 peces que pertanyen a les parròquies de l'Aragó oriental que es van portar a territori català i que avui es troben al consorci del Museu de Lleida". Abans de res el bisbe de Barbastre-Montsó demana que els béns del monestir "tornin al poble d'Aragó i es faci justícia, sense més dilació". Ángel Pérez Pueyo afirma que "cal ser prudents" però "seria una gran alegria per a tots que el conflicte suscitat entre el monestir de Sixena i la Generalitat vegi per fi la llum" i ha reiterat "la importància de donar compliment a les resolucions judicials". El prelat aragonès ha recordat que fa 20 anys que les parròquies de la Franja esperen l'entrega de les 112 peces que són al Museu de Lleida, en aquest cas amb sentències vaticanes que els donen la raó. De moment, conclou, esperen "amb ardor" que dilluns es faci "la restitució efectiva dels béns religiosos del monestir de Sixena".

Summary: L'església aragonesa insisteix a reclamar la resta d'obres d'art de la Franja un cop es traslladin les peces de Sixena


Amb una temperatura que ratlla els 40 graus i una humitat del 20%, els visitants a Montserrat que es disposaven a fer algun dels recorreguts per la muntanya s’han trobat el pas barrat per Mossos d’Esquadra, Agents Rurals i Policia Local. El risc potencial d’incendi forestal ha obligat a activar el nivell 3 d’alerta i això ha afectat els plans a l’aire lliure d’alguns que, com l’Helga no ha pogut arribar fins a Sant Jeroni. “Ens han explicat que les vistes des d’allà són fantàstiques, però ho haurem de deixar per una altra ocasió”, ha explicat. Com a conseqüència de les restriccions d’accés al Parc, l’afluència de vehicles i persones s’ha reduït al voltant d’un 30%, segons ha apuntat Xavier Aparicio, gerent del Patronat de la Muntanya. En un dia normal poden arribar a passar per la zona unes 8.000 persones. El monestir, en canvi, funciona amb normalitat i les visites, sobretot del públic estranger que arriba des de Barcelona, no s’han vist afectades.

Summary: Les restriccions d’accés al Parc redueixen un 30% l’afluència a Montserrat


La Confederació Espanyola d'Organitzacions Empresarials (CEOE) ha atribuït a la "inseguretat jurídica" i a les "decisions al marge de la Constitució" que el Govern de la Generalitat va prendre "en les darreres setmanes abans de la destitució" el fet que Barcelona no hagi estat triada finalment seu de l'Agència Europea del Medicament (EMA). La CEOE ha lamentat "profundament" la notícia i ha considerat que "tots els esforços" duts a terme pel govern espanyol "no han pogut contrarestar" els "efectes negatius" d'aquelles decisions.

Summary: La CEOE culpa a les "decisions al marge de la Constitució" del Govern el fet que Barcelona no sigui seu de l'EMA


El pare abat del monestir de Montserrat, Josep Maria Soler, ha dirigit aquest dimarts al vespre unes paraules gravades en àudio als ciutadans de la Conca d'Òdena a causa del seu confinament provocat pel coronavirus. Soler ha dit que els monjos benedictins se senten "ben propers" a tots els veïns, especialment als malalts i les seves famílies, i els tenen presents en les seves pregàries, recordant sobretot als morts. També ha mostrat la seva "admiració" per "la generositat i l'abnegació de tot el personal sanitari i de serveis i als voluntaris" en aqueta època de "greus dificultats" causades per la pandèmia. "Són moments difícils, però hem de viure amb l'esperança d'un futur millor", ha conclòs.

Summary: El pare abat de Montserrat mostra la seva "admiració" pel personal sanitari i els voluntaris de la Conca d'Òdena


El campus Terres de l'Ebre de la Universitat Rovira i Virgili (URV), situat a Tortosa, oferirà el curs 2020-2021 el doble grau d'Educació Infantil i Educació Primària, segons ha aprovat aquest dijous el Consell de Govern de la institució. El doble grau consta de 366 crèdits que es cursen en 5 anys, el darrer dels quals correspondran a pràctiques externes. A més, s'incrementaran les places dels graus que tenen més demanda. També es posarà en marxa la Càtedra Uriach de Nutracèutica. El doble grau d'Educació Infantil i Educació Primària habilita per ser docent en centres escolars de titularitat pública o privada tant en l'etapa d'educació infantil (de 0 a 6 anys) com de primària de (6 a 12 anys) i obre la porta a altres possibilitats laborals en l'àmbit educatiu. Pel que fa als estudis de grau que podran assumir més alumnes són els de Comunicació audiovisual, Educació social, Enginyeria biomèdica, Enginyeria informàtica, Enginyeria química, Fisioteràpia, Màrqueting, Nutrició humana i dietètica, Pedagogia, Periodisme, Psicologia, Publicitat i relacions públiques i Química. A la vegada, es redueix el nombre de places en cinc ensenyaments.  Per altra banda, es posarà en marxa la Càtedra Uriach de Nutracèutica, que tindrà per objectiu promoure els nutracèutics i els seus efectes en la salut. Aquest àmbit de la ciència desenvolupa suplements dietètics amb un potencial per lliurar una forma concentrada d'un compost bioactiu. Són productes que proporcionen avantatges de salut en la prevenció i el tractament de les malalties no transmissibles, com ara l’obesitat, la diabetis, la hipertensió i la síndrome metabòlica. La nova càtedra sorgeix de la col·laboració entre el grup de recerca de Nutrigenòmica, del Departament de Bioquímica i Biotecnologia de la URV, que té com a objectiu generar coneixement orientat al disseny d'aliments funcionals i nutracèutics capaços de prevenir, endarrerir o pal·liar malalties metabòliques; i la Fundació Uriach, que promou la recerca de la història de les ciències de la salut. La directora de la càtedra és la investigadora Begoña Muguerza. El 85% dels estudiants poden seguir la docència a distància En el context d’excepcionalitat per la covid-19, la vicerectora d’Estudiants i Ocupabilitat, Maria Bonet, ha detallat que des de l'inici del confinament, el 85% dels estudiants han pogut seguir la docència a distància, que s'ha pogut transformar en el 97% dels graus i el 92% dels màsters. Fins 533 membres de la comunitat universitària han seguit el Consell de Govern per streaming.

Summary: El campus Terres de l’Ebre de la URV oferirà el doble grau d’Educació Infantil i d’Educació Primària el proper curs


La passatgera d'una motocicleta, de 19 anys i veïna de Barcelona, ha mort aquest dissabte al vespre al punt quilomètric 3,5 de la B-10 a Sant Adrià de Besòs (Barcelonès) quan el seu vehicle va ser encalçat per una furgoneta per motius que encara es desconeixen. El conductor de la moto va resultar ferit de poca gravetat i va ser traslladat a l'hospital del Mar de Barcelona. El conductor de la furgoneta va resultar il·lès. Amb aquesta víctima, ja són 103 les persones que han perdut la vida en accidents de trànsit aquest any a les carreteres catalanes. Arran de la incidència, es van activar cinc patrulles del cos de la policia catalana i tres ambulàncies del Sistema d’Emergències Mèdiques (SEM) i es va tallar temporalment el trànsit a la sortida 27 en sentit Trinitat.

Summary: Mor la passatgera d'una motocicleta en ser encalçada per una furgoneta a la Ronda Litoral de Barcelona


El comitè d'Afers Jurídics de l'Eurocambra ha decidit aquest dilluns fusionar el suplicatori de l'eurodiputada Clara Ponsatí amb el de Carles Puigdemont i Toni Comín. Segons ha pogut saber l'ACN, els coordinadors de cada grup polític han optat per deixar el cas de Ponsatí en mans del ponent que ja porta el dossier dels seus companys, un conservador búlgar, en comptes de passar-lo a l'eurodiputada de l'Esquerra Unitària Europea (GUE/NGL) Manon Aubry. Fins ara aquesta decisió no s'havia pres perquè les darreres dues reunions del comitè d'Afers Jurídics de l'Eurocambra s'havien cancel·lat pel covid-19. L'elecció del ponent es fa de manera rotatòria entre els grups polítics de l'Eurocambra i, segons fonts pròximes a la comissió, l'eurodiputada del GUE era la següent a la llista. L'eurodiputat ultraconservador i nacionalista búlgar, Angel Dzhambazki, és el ponent de l'Eurocambra pel suplicatori contra Puigdemont i Comín. Membre del Moviment Nacional Búlgar, socis de govern del primer ministre Boyko Borisov, Dzhambazki exerceix com a eurodiputat per segona legislatura consecutiva i forma part del grup dels Conservadors i Reformistes Europeus (ECR, per les seves sigles en anglès). Vox i els nacionalistes flamencs de l'N-VA també són membres d'aquest grup parlamentari. Procediment El ponent del suplicatori és l'encarregat de redactar la proposta d'aixecar o no la immunitat. Segons el reglament de l'Eurocambra, l'afectat tindrà l'oportunitat de ser escoltat pel comitè i de presentar la documentació que cregui rellevant. Un cop passada aquesta audiència el comitè haurà de decidir sobre la proposta que se sotmetrà a una votació per majoria simple al ple. Un procés més llarg pel covid-19  En general, el comitè decideix en un parell de mesos sobre els suplicatoris, però hi ha hagut casos que s'han allargat més de mig any. La crisi del coronavirus ha paralitzat durant dos mesos l'activitat d'aquest comitè. Si algunes veus esperaven que la institució aixequés la seva immunitat europarlamentària com a molt d'hora a finals de maig o al juny quan no hi havia cap crisi sanitària, ara que les reunions d'aquest comitè ja van amb dos mesos de retard, difícilment el ple de la cambra votarà sobre aquesta qüestió abans de l'estiu.

Summary: L’Eurocambra fusiona el suplicatori de Ponsatí amb el de Puigdemont i Comín


L'Advocacia de l'Estat considera que "no és necessari ni obligatori" que el Tribunal Suprem presenti davant del Tribunal de Justícia de la Unió Europea (TJUE) una qüestió prejudicial sobre la possible  immunitat d'Oriol Junqueras com a eurodiputat electe. No obstant això, subsidiàriament, planteja tres possibles preguntes al tribunal amb seu a Luxemburg, i demana que es tramiti per procediment accelerat. Segons l'advocada Rosa María Seoane, la qüestió  no afecta dret comunitari, sinó dret espanyol, i a més, "la interpretació del dret de la Unió Europea  s'imposa amb tal evidència que  no deixa lloc a cap dubte raonable". Així, la immunitat, diu l'Advocacia, no s'adquireix fins que ha començat el període de sessions, en aquest cas el 2 de juliol, i no s'estén als candidats electes, sinó als que efectivament han pres possessió del càrrec en la primera sessió de l'Europarlament després de les eleccions. Tot i això, l'advocada proposa al Suprem, que si decideix presentar la qüestió prejudicial al TJUE, li demani al tribunal de Luxemburg que ho tramiti pel procediment accelerat perquè Junqueras és a presó. Així, l'Advocacia de l'estat proposa tres preguntes que el Suprem podria fer al TJUE. La primera és sobre a partir de quan els diputats electes tenen immunitat. La segona pregunta si es pot considerar un privilegi dels eurodiputats electes el fet que puguin tenir un permís penitenciari per adquirir l'acta de diputat. La tercera qüestió pregunta si es pot limitar aquest privilegi pel risc que els empresonats puguin impedir l'acció de la justícia.

Summary: L'Advocacia de l'Estat no veu "necessari ni obligatori" que el Suprem pregunti  al TJUE sobre la immunitat de Junqueras


El ministre de Justícia crida a “plantar-se davant dels radicals” i trasllada el seu suport a “les forces i cossos de seguretat” pels aldarulls a Gràcia ACN Tarragona / Reus.-El ministre de Justícia, Rafael Catalá, ha mostrat el seu rebuig a la manifestació convocada aquest diumenge a Barcelona contra el Tribunal Constitucional sota el lema ‘Els drets no se suspenen’. “No comparteixo ni acabo d’entendre manifestacions contràries a una institució que ha fet una tasca extraordinària de manteniment i interpretació de la Constitució, i d’ordenació de les relacions amb les comunitats autònomes en temes d’àmbit competencial, que són una qüestió conflictiva”, ha afirmat. Rafael Catalá ha subratllat que tothom pot defensar les seves posicions, però ha demanat “respecte per a les institucions i per a uns magistrats absolutament independents que dicten sentències en la interpretació de la Constitució”. En el marc d’una visita a Tarragona, el ministre de Justícia també ha cridat a “plantar-se davant dels radicals” i ha traslladat el seu suport “a les forces i cossos de seguretat” pels aldarulls a Gràcia.  Catalá ha afirmat que la comunitat internacional s’ha sorprès en veure “imatges de Barcelona en conflicte, cremant i amb contenidors i cotxes bolcats”. Segons el ministre, els aldarulls ocorreguts aquesta setmana a la capital catalana “no són la realitat de Barcelona, ni de Catalunya ni de l’Espanya del 2016”. Catalá ha retret els comportaments “radicals”, que ha demanat que siguin “exclosos absolutament” d’una societat democràtica.  El diàleg entre Catalunya i Espanya  Després que aquest divendres el president de la Generalitat hagi demanat "coratge" a l'Estat per negociar el referèndum, el ministre de Justícia li ha respost que “sap que sempre trobarà la mà oberta del govern espanyol pel diàleg i el consens en el marc del dret i de la convivència”.  En aquest sentit, Català ha afirmat que existeixen tensions, conflictes i discrepàncies “per part d’alguns”, però ha reiterat que la solució “ha de passar pel diàleg, l’acord i el respecte a les normes del joc”. Segons el ministre, “Catalunya està molt encaixada a Espanya i fa segles que ho està”, però s’ha mostrat obert a canviar la Constitució si es disposa dels “consensos suficients”.  La independència de la justícia Catalá ha participat al Col·legi d’Advocats de Tarragona a l’acte d’imposició de togues als nous advocats i d’entrega de distincions als col·legiats amb 25 i 50 anys de servei, acompanyat del conseller de Justícia, Carles Mundó. En aquest context, el ministre ha reivindicat que la justícia està “al marge de la política”.  “El funcionament dels tribunals és permanentment independent i professional i, el més legítim, és respectar aquelles decisions que ens semblen bé i les que no ens ho semblen tant”, ha afegit.  Catalá, però, ha admès la necessitat de disposar d’una justícia “més àgil, més propera i que empri més les tecnologies perquè els sumaris no durin tant de temps”.  La polèmica ‘llei mordassa’ El ministre també s’ha referit al cas de la periodista de Catalunya Ràdio Mercè Alcocer que ha estat castigada a pagar 600 euros per "desobediència a agents de l'autoritat" quan cobria el cas Pujol a l'Audiència Nacional, en aplicació de la “llei mordassa”. Catalá ha reivindicat que la Llei de seguretat ciutadana pretén garantir “el respecte als drets de tots”. El ministre ha negat que el cas tingui “res a veure amb el dret a la informació o amb la llibertat d’expressió”, sinó que “és una qüestió molt material, com és seguir les indicacions de les forces de seguretat que ens han d’organitzar en determinats moments de tensió per garantir els drets de tots”.  Així, Catalá ha opinat que, si algú no les segueix, “està desobeint a una autoritat pública i això té una rellevància de falta”. El ministre s’ha mostrat convençut que, amb la instrucció que es faci de l’expedient, “s’acreditarà si hi ha hagut una materialitat rellevant d’una infracció, o si ha estat un simple comportament fruit d’una circumstància, sense necessitat que hi hagi una sanció important”.

Summary: Rafael Catalá: "No comparteixo ni acabo d'entendre les manifestacions convocades contra el Tribunal Constitucional"


El Departament de Territori i Sostenibilitat ha desactivat aquest divendres l’episodi d’alta contaminació per partícules a tot Catalunya declarat el passat dimecres per una intrusió de pols africana. Durant l’episodi es van registrar superacions de 80 micrograms per metre cúbic en una vintena d’estacions catalanes, incloses les sis estacions de Barcelona. La previsió és que els nivells no superin els llindars establerts aquest divendres. Durant l'episodi d'alta contaminació s'ha gestionat la velocitat a les vies ràpides, s'ha demanat a les activitats cimenteres que reduïssin emissions i s'ha instat els ajuntaments a restringir les actuacions que generen partícules, com ara determinades obres. També s'ha recomanat a la ciutadania que utilitzés el transport públic i que les persones vulnerables no fessin exercici a l'aire lliure.

Summary: La Generalitat desactiva l'episodi per alta contaminació per partícules


La Sala II del Tribunal Suprem ha obert una causa contra l’actual senadora del PP i exalcaldessa de València, Rita Barberá, per un presumpte delicte de blanqueig de capitals al grup popular de l’Ajuntament de la capital valenciana mentre era alcaldessa. L’alt tribunal investigarà les transferències de 1.000 euros a un compte bancari del grup del PP a l’Ajuntament a canvi de tornar als donants -una cinquantena de persones vinculades al partit- de dos bitllets de 500 euros en efectiu, unes operacions que es van dur a terme entre el 23 de març i el 16 d’abril del 2015 i en què també hi hauria participat Barberà. Concretament, el jutge vol saber si aquestes transferències van servir per fer aflorar diners en efectiu i si el seu origen era il·lícit. La investigació deriva de l’exposició raonada del jutjat d’Instrucció número 18 de València, que ja mostrava indicis que l’exalcaldessa podria haver comès un presumpte delicte de blanqueig de capitals. La Fiscalia també va sostenir aquesta tesi en un informe el passat 27 de juliol i també va obrir una investigació. En el transcurs de la investigació judicial, es va comprovar que els comptes des d’on es fien les transferències es rebien, el mateix dia o en les dates següents, l’ingrés de quantitats en metàl·lic o mitjançant el traspàs d’altres comptes, per part de deu persones investigades. Es tracta d’una operació que tots els investigats van reconèixer haver fet i per això el jutge vol saber si va ser un mecanisme per fer blanquejar diners i quin n’era l’origen. En la interlocutòria, de la qual ha estat ponent el president de la Sala II, Manuel Marchena, el magistrat creu “imprescindible” continuar amb la investigació dels fets després de la instrucció del cas a càrrec del jutjat número 18 de València. Així mateix, considera que seria “incoherent” investigar la resta de persones que van fer aportacions al compte del PP de València i no fer-ho amb Rita Barberá, actualment aforada; i recorda que era “superiora jeràrquica” de la principal investigada, Maria del Carmen Fuster, ja que aleshores era alcaldessa i màxima responsable del grup del PP a l’Ajuntament, i ambdues tenien una relació “d’estreta confiança”.  A més, no veu que la versió de Barberá l’exculpi clarament dels fets dels què se l’acusa, tot i que també recull que els quatre testimonis que es van negar a fer el donatiu impliquin l’actual senadora de manera directa.  El magistrat de la sala i exfiscal general de l’Estat, Cándido Conde-Pumpido, serà l’instructor de la causa contra Barberá, mentre que el procediment contra la resta d’investigats continuarà al jutjat de València. Els fets es van conèixer quan el curs de la investigació sobre presumptes irregularitats en la contractació de la conselleria de Cultura de l’Ajuntament de València i la Diputació, i de l’empresa pública Imelsa, es va interceptar una conversa telefònica en què sortien les transferències bancàries a un compte del grup popular a l‘Ajuntament a canvi de dos bitllets de 500 euros en efectiu. A la conversa, se citava l’exalcaldessa, tot i que no se li atribuïa cap fet en concret. Fetes les investigacions pertinents, es va poder comprovar que en un compte del Banc Sabadell a nom del grup del PP a València s’havien fet aquestes aportacions per valor de 1.000 euros des d’uns comptes que recuperaven aquesta quantitat mitjançant un ingrés en efectiu o des d’altres comptes. En total, haurien estat 50 persones, entre elles l’actual senadora del PP les haurien participat en aquest procés.

Summary: El Suprem obre una causa contra l'exalcaldessa de València Rita Barberá per un delicte de blanqueig de capitals


El ministre d'Hisenda i Administracions Públiques, Cristóbal Montoro, ha plantejat aquest dijous a les comunitats autònomes la fixació d'objectius de dèficit del 0,5% al 2017, 0,3% al 2018 i 0% al 2019, segons han informat fonts del Ministeri d'Hisenda. Montoro ha fet la previsió durant el Consell de Política Fiscal i Financera que reuneix els representants econòmica de les comunitats autònomes i l'administració central a Madrid per abordar els objectius de dèficit per al període 2016-2019 i l'augment de quatre dècimes dels objectius de dèficit autonòmic del 2016, que segons ja va anunciar el Ministeri passen del 0,3% al 0,7%. La senda que proposa el ministre implica donar un any més de marge als territoris perquè arribin a l'estabilitat financera, i més marge també durant el recorregut. Fins ara l'objectiu era del 0,3% al 2016, 0,1% al 2017 i 0% al 2018.

Summary: Montoro planteja a les comunitats autònomes un objectiu de dèficit del 0,5% al 2017, 0,3% al 2018 i 0% al 2019


L'alcalde de Mataró, David Bote (PSC), ha retret al fins ara soci de govern de CiU que hagi decidit "abandonar" les seves responsabilitats de govern justament en un moment de màxima "incertesa" en el conjunt del país. "En un moment d'estar unit i promoure el diàleg, opten pel trencament", ha etzibat l'alcalde. Bote, a més, assegura que cap dels motius que exposen els nacionalistes signifiquen cap incompliment de l'acord de govern de 2015, per la qual cosa considera que la decisió és del tot injustificada. D'altra banda, i a l'espera de saber si s'acabarà promovent o no una moció de censura en contra seva, aquest mateix divendres Bote ja ha refet el cartipàs, situant la regidora Núria Moreno com a nova dona forta del govern municipal, al capdavant de les àrees d'Urbanisme, Promoció Econòmica i Cultura.

Summary: L'alcalde de Mataró retreu a CiU que "abandoni" les seves responsabilitats en moments "incerts" per a la ciutat i pel país


Renfe ha anunciat que a partir d'aquest dimecres es cancel·larà el servei ferroviari a les línies R7, RG1 i RT1 mentre duri l'estat d'alarma. A través d'un comunicat emès aquest dimarts, l'empresa ha especificat que a l'R7 la Universitat Autònoma de Barcelona està tancada i que la resta d'estacions de la línia ja estan servides per l'R4. Pel que fa a l'RG1, aquesta línia comparteix recorregut amb trens de les línies R11 i R1, mentre que els viatgers de la línia RT1 disposen de serveis en les línies R14, R15 i R16 per desplaçar-se entre Tarragona i Vilaseca. En el mateix comunicat, l'operador de la xarxa ferroviària també ha explicat que modificarà el servei a les línies de Rodalies per adaptar-lo a la demanda durant l'estat d'alarma. D'ara endavant, l'oferta del servei en dies feiners serà del 66% en totes les línies, mentre que els dissabtes i festius l'oferta es reduirà un 50% respecte al servei habitual dels dissabtes. Els nous horaris busquen que "es respecti el propòsit de mantenir les distàncies entre els viatgers recomanades per les autoritats sanitàries" i que es mantingui un nivell d'ocupació que representi un terç de la màxima capacitat de cada línia. Els nous horaris es poden consultar a través dels canals digitals d'informació de Renfe i Rodalies de Catalunya i als telèfons 900 41 00 41 i 912 320 320. L'anunci es produeix després que el servei ferroviari acumuli diversos dies registrant un descens en la demanda que es mou entre el 90% i el 95% respecte a l'activitat habitual. Aquest dimarts, la demanda a les línies operades per Renfe ha estat del 92,4% en comparació a un dia sense incidències.

Summary: Renfe cancel·la el servei ferroviari a les línies R7, RG1 i RT1 mentre duri l'estat d'alarma


La cadena d'hotels de l'actor de Hollywood Robert de Niro, Nobu Hospitality, obrirà el seu primer hotel a Barcelona a la Torre Catalunya a principis de 2019. L'establiment de luxe es dirà Nobu Hotel Barcelona i serà el quart hotel de la companyia nord-americana a Europa. La gestió del nou establiment serà compartida entre la cadena de l'actor nord-americà i Selenta Grup, actual gestora que mantindrà la propietat de l'hotel. Així doncs, el Gran Hotel Torre Catalunya es transformarà en el Nobu Hotel Barcelona. Segons un comunicat difós aquest divendres, l'establiment tindrà 259 habitacions i serà el "referent de la firma [Nobu] al continent" europeu. A més, s'hi obrirà un restaurant de Nobu Matsuhisa, fundador de la cadena Nobu juntament amb de Niro i el productor Meir Teper.

Summary: La cadena d'hotels de l'actor Robert de Niro obrirà a la Torre Catalunya el seu primer establiment a Barcelona


"Tinc la sensació que he passat part de la meva vida rebutjant l'opció de fer-me monjo i ara, amb perspectiva, sé que Déu m'ha portat fins aquí. No és un somni d'una nit d'estiu, és una opció de vida". L'any 2010, en Xavier Caballé va decidir fer un gir radical a la seva vida. Químic i informàtic de professió, va participar en un taller que oferia el Monestir de Montserrat per donar a conèixer la vida monàstica. Tres anys més tard, va decidir deixar-ho tot per entrar a formar-ne part. Per ell, conèixer de primera mà la vida portes endins del monestir va ser "clau" per introduir-s'hi. Un any més, Montserrat organitza durant aquesta Setmana Santa un nou taller adreçat a homes d'entre 18 i 35 anys.  Amb una cinquantena de monjos, la comunitat del Monestir de Montserrat és la més nombrosa de tot Catalunya i una de les més grans d'Europa. De moment, el relleu generacional no els preocupa, tot i que en els últims anys ha perdut més d'un 30% dels monjos.  El pare Josep Miquel Bausset, mestre de novicis, admet que cada cop és més difícil que els joves decideixin fer-se monjos. "Sí que s'interessen perquè la vida monàstica sempre ha fascinat, però hi ha coses que espanten com la fidelitat o el per sempre. Suposa un trencament amb la vida d'abans i un camí de radicalitat, una paraula que a vegades espanta", ha explicat. D'altra banda, Bausset creu que hi ha molta gent que no sap que a Montserrat hi ha vida monàstica des de l'any 1025. Per tot això, des de fa anys, Montserrat obre les portes a futurs monjos i organitza tallers adreçats a homes d'entre 18 i 35 anys interessats en conèixer la vida monàstica.   En aquesta edició, que té lloc des d'aquest Dijous Sant fins Diumenge de Pasqua, els joves podran viure durant quatre dies amb la comunitat benedictina a Montserrat, pregant i compartint els àpats amb ella. També participaran en diversos espais de reflexió sobre les celebracions de la Setmana Santa, des d'una perspectiva monàstica. Per Bausset, "l'única qualitat que és necessària per ser monjo és tenir un desig sincer de recerca de Déu, no cal tenir bona veu ni tampoc tenir estudis".  "El dia que comuniques a la família que has decidit fer-te monjo, pensen que t'has tornat boig" Actualment, al Monestir de Montserrat, hi ha tres novicis i un profés temporal. Un d'ells, en Xavier Caballé, va tenir els primers contactes amb la vida monàstica a través dels tallers que organitza el monestir per donar-se a conèixer. Segons ha explicat a l'ACN, quan va decidir fer-se monjo, ja feia temps que sentia la crida de Déu, però "tenia les referències que té qualsevol persona sobre el què és un monjo: és a dir, cap". Per això, participar al taller li va permetre conèixer com era la vida interna de la comunitat.  Informàtic i químic de professió, l'any 2010 va decidir deixar-ho tot enrere i entrar a formar part de la comunitat de monjos de Montserrat. "El dia que ho vaig comunicar a la meva família, em van mirar amb cara de s'ha tornat boig, però he tingut sort i han acceptat la meva decisió, aquí hi ha casos que han estat molt més dramàtics perquè pensen que han perdut el seu fill, però avui dia estar dins d'un monestir, ja no és com abans. Ens poden venir a veure, hi ha telèfon, Internet...", ha explicat.  "En el meu cas, ja feia temps que sentia la crida de Déu, però per por i per fer allò que els altres esperen que facis, no havia fet aquest pas abans", ha explicat Caballé. El monjo novici creu que, de fet, durant anys, va estar "lluitant" contra l'opció de fer-se monjo, fins que es va adonar que ja no ho podia rebutjar més. "Ara aquí sóc molt feliç, l'estil de vida que portem m'omple i estar amb la gent de la comunitat és un regal. Viure amb una família de més de 50 persones és molt enriquidor", ha subratllat.  Caballé està acabant el seu noviciat i, d'aquí un temps, els monjos de Montserrat hauran de decidir si l'accepten a la comunitat a través d'una votació que serà secreta. El novici espera poder continuar formant part d'aquest camí que el fa feliç.

Summary: Montserrat obre les portes als monjos del futur


La professora d'Economia de la UB Elisenda Paluzie és la nova presidenta de l'ANC. Així ho han decidit els 72 dels 77 membres que conformen el Secretariat Nacional de l'entitat sobiranista. En la seva primera intervenció davant dels mitjans després de ser escollida, la professora ha assegurat que la nova cúpula de l'assemblea treballarà "sense descans per fer efectiva la República Catalana". Ha mostrat el seu "recolzament incondicional" als polítics empresonats i exiliats i ha denunciat els atacs de l'estat espanyol "autoritari i venjatiu que té per objectiu humiliar i venjar-se perquè l'1 d'octubre aquest poble els va donar una lliçó". Paluzie ha rebut el suport de pràcticament tots els secretaris que s'han reunit aquest dissabte al Teatre Auditori de Sant Cugat del Vallès. "És un dia difícil", ha reconegut la nova presidenta, tot expressant el seu reconeixement pels polítics empresonats i exiliats "pel sacrifici que estan fent". No obstant això, ha volgut deixar clar que "aquesta batalla la guanyarem i seguirem treballant sense descans per fer efectiva la República catalana". Sense por Paluzie ha reconegut que el fet que els seus antecessors en el càrrec, Carme Forcadell i Jordi Sànchez, siguin a presó preventiva no l'espanta. "Ja poden amenaçar, escapçar-nos... Per cada persona que escapcin en sortirà una altra", ha dit, tot assegurant que no té cap por en seguir defensant "la llibertat del nostre poble". Així ha assegurat que la nova cúpula de l'Assemblea no farà "cap pas endarrere". "Des del derrotisme no sumarem, però amb força aconseguirem la victòria", ha afegit. Sense vicepresident A hores d'ara el càrrec de vicepresident segueix a l'aire i els secretaris segueixen reunits. Segons ha explicat el fins ara vicepresident de l'assemblea, Agustí Alcoberro, en la primera ronda no s'han assolit les 2/3 parts dels vots necessaris. La pugna està entre el cofundador del Cercle Català de Negocis, Joan Canadell, i el president del CIEMEN i membre d'ERC, David Minoves. Van quedar en segona i tercera posició en els comicis celebrats el passat 17 de març entre els socis. Tots dos, però, ja van anunciar aquest divendres la seva voluntat de postular-se a la presidència. També resta pendent per escollir el càrrec de secretari. Sí que s'ha triat, també en primera volta, el nou tresorer de l'entitat que serà Joaquim Arnau.

Summary: La professora d'economia Elisenda Paluzie liderà l'ANC els dos propers anys


Entre el 2013 i el 2018, el nombre d'infeccions per VIH a Catalunya han caigut un 25%. Durant el 2018 es van registrar 613 nous diagnòstics, un 4,9% menys que el 2017 i un 26,7% menys que els declarats el 2013. En total, es calcula que a Catalunya hi ha 32.429 persones que viuen amb el VIH, cosa que suposa una taxa d'incidència de 8,1 casos per cada 100.000 habitants.  El 87% dels casos són homes i la mitjana d'edat són 36 anys. Segons les dades recollides pel Centre d'estudis Epidemiològics sobre infeccions de transmissió sexual, sis de cada deu diagnòstics van ser en homes que tenen sexe amb altres homes (59%), mentre que més de dos de cada deu, van ser en homes i dones heterosexuals.  Es calcula que un 11% de les persones infectades a Catalunya encara no sap que té el virus i el 44% dels nous diagnòstics han estat tardans.  Implementació dela PrEP Una de les mesures més efectives per prevenir el VIH en persones amb elevat risc d'infecció és la profilaxi preexposició (PrEP), un tractament que s'ha començat a finançar amb una inversió inicial de 840.000 euros per beneficiar 2.500 persones amb elevat risc d'infecció.  Aquesta però, no és l'única mesura implementada pel Departament de Salut, que també té un pla per a l'accessibilitat al preservatiu amb la distribució de més de dos milions d'unitats, la provisió de material divulgatiu adaptat a les noves tecnologies, els programes d'intercanvi de xeringues, el suport tècnic i econòmic a projectes de prevenció per a entitats comunitàries, o la diversificació de l'oferta per a la realització de la prova de detecció del VIH en són algunes d'altres.  Manifest amb 130 entitats implicades Coincidint amb el Dia Mundial de la Sida que es commemora l'1 de desembre, 134 entitats públiques i privades s'han sumat al manifest promogut pel Programa de Prevenció, Control  i Atenció al VIH, les ITS i les Hepatitis Víriques de l'Agència de Salut Pública de Catalunya (ASPCAT). Amb el lema ''Ni estigma ni discriminació!'', l'escrit aposta per fomentar i mantenir el respecte i la no discriminació de les persones que viuen amb el VIH o sida.  Acabar amb la Sida l'any 2030 La comunitat internacional ha assumit el compromís de posar fi a l'epidèmia com a amenaça per a la salut pública al 2030, objectiu que forma part de l'Agenda pel desenvolupament sostenible, aprovada per l'Assemblea de les Nacions Unides. El darrer informe d'ONUSIDA estima que hi ha 37,9 milions de persones VIH positives al món i 1,7 milions de nous diagnòstics el 2018. A l'estat espanyol es van declarar, l'any passat, 3.244 casos nous.  ONUSIDA ha fixat l'objectiu 90-90-90 per a assumir per al 2020, que planteja que el 90% de les persones infectades pel VIH ho sàpiguen, que el 90% estiguin en tractament i que el 90% tinguin la càrrega viral indetectable. A Catalunya, aquestes xifres són actualment 89-88-93, i es treballa per un quart 90, que seria que les persones amb VIH tinguin una bona qualitat de vida.

Summary: Les infeccions per VIH a Catalunya s'han reduït un 25% els últims cinc anys


La Fundació Salut Empordà (FSE) ha destinat 810.835,23 euros a la lluita contra el coronavirus. Es tracta d'un fons que no estava contemplat en els pressupostos que cada any fa aquesta entitat que gestiona diversos centres de salut de l'Alt Empordà, entre els quals l'Hospital de Figueres. De la nova partida, gairebé 250.000 s'han dedicat a la compra de material sanitari necessari per lluitar contra la pandèmia, i 250.000 més a la contractació de nou personal, en concret de 153 professionals, entre el període que va del 16 de març a l'1 de juny. La resta -311.495,30  euros - s'han destinat a inversions i petites obres per adaptar les instal·lacions dels centres que gestiona la FSE. Entre aquestes inversions, hi ha la compra de vuit monitors per la Unitat de Monotorització (UMO) del servei d'Urgències de l'Hospital de Figueres, i que han costat 53.240 euros, una rentadora pel servei de bugaderia o un aparell necessari per a les esterilitzacions. En relació a les obres, està previst que al setembre s'acabin les que es van iniciar al març i que han de servir per millorar l'adaptabilitat dels centres a la pandèmia.  Entre els treballs que s'estan realitzant, hi ha la construcció del passadís exterior que connectarà l'edifici Est amb les Consultes Externes per tal de reduir de manera significativa el nombre de persones que passen per l'interior de l'hospital, rebaixant així el risc de contagi.  També s'ha creat una nova consulta al servei de Pneumologia, s'han adaptat sis box de la UMO per atendre pacients semicrítics, s'han fet obres a la cafeteria per separar usuaris externs de personal sanitari i s'han adequat habitacions i consultes del servei de Pediatria.

Summary: La crisi del coronavirus suposa una despesa extra de més de 800.000 euros en el pressupost de la Fundació Salut Empordà


FiraTàrrega ha tancat la seva 39a edició amb una gran participació de públic, així com del sector professional. Durant quatre dies, la programació ha ofert un cartell divers en formats, gèneres i estils, per a tots els públics i edats, on s'han pogut veure 42 espectacles, 14 dels quals han format part del programa de Suport a la Creació de FiraTàrrega. Aquesta edició ha estat la primera sota la direcció artística d'Anna Giribet, que ha apostat per una programació centrada en l'espai públic i les arts de carrer estructurada a través de quatre eixos: la identitat, el territori, el compromís i la reflexió. Giribet s'ha mostrat “gratament feliç” perquè, segons considera, aquests eixos “estan calant”. La Fira ha ofert fins a 175 sessions i ha registrat un total de 990 professionals procedents de 552 entitats de 31 països diferents. El projecte artístic de FiraTàrrega 2019 ha apostat pels espectacles de carrer, un fet que segons el seu director executiu, Lau Delgado, ha comportat una "certa reducció" dels espectacles de pagament. Fins a la una del migdia d'aquest diumenge, l'edició d'enguany havia venut el 93% de les entrades. Concretament, s'han exhaurit 60 sessions d'un total de 74. Delgado també ha atribuït aquesta reducció en l'oferta al fet que tot i tenir el mateix pressupost de l'any passat, la direcció ha volgut en aquesta edició "condicionar més bé els artistes" perquè poguessin oferir projectes "més consolidats". Per la seva banda, Anna Giribet, que enguany s'ha estrenat al capdavant de la direcció artística, ha valorat positivament aquesta edició. "Estem contents perquè l'equip ha funcionat", ha explicat, i ha afegit que ha estat una edició "calmada". També s'ha mostrat feliç per la rebuda que ha tingut la proposta artística de donar el protagonisme a l'espai públic. "Significa que ho hem sabut comunicar", ha celebrat, i ha avançat que en les properes edicions encara ho posaran més de relleu. Qui també s'ha estrenat en aquesta FiraTàrrega ha estat l'alcaldessa de la ciutat, Alba Pijuan, que ha qualificat l'edició de "molt especial". Pijuan ha atribuït el bon funcionament de la Fira a la seva organització i celebrat que la notícia d'enguany "ha tornat a ser l’art". Un dels objectius de FiraTàrrega en l'àmbit professional ha estat la reordenació dels recursos i serveis de la fira amb la finalitat d'afavorir les relacions entre companyies i productors. Aquesta edició ha comptat amb un total de 990 professionals de 552 entitats de 31 països diferents. Pel que fa a la procedència, 625 són catalans (314 entitats), 185 de l'Estat espanyol (111 entitats) i 180 internacionals (127 entitats). També ha estat el primer cop que la fira ha comptat amb representació de professionals de Lituània, el Marroc, el Congo, Taiwan, la Xina i els Estats Units d'Amèrica. Els països amb més representació han estat Regne Unit, França, Itàlia i Corea del Sud. Un altre dels aspectes destacats és el programa de Suport a la Creació de FiraTàrrega. Aquest programa ofereix un procés d'acompanyament artístic integral a les companyies que s'estén en el temps. En aquest sentit, Giribet ha explicat que hi ha la voluntat que el programa de l'any vinent vingui acompanyat d'activitats paral·leles adreçades a la ciutadania i als centres educatius. També ha parlat de reprendre l'activitat formativa assenyalant que "ara és el moment" de tornar a pensar en quin és el format "més eficient pel sector i per la gent interessada". L'any vinent FiraTàrrega celebrarà la seva 40a edició. Serà del 10 al 13 de setembre de 2020.

Summary: FiraTàrrega tanca l'edició del 2019 amb l'espai públic com a protagonista


La caiguda de la demanda de transport públic en hora punta s'ha situat prop del 70% aquest dilluns, segons han informat els operadors. A Ferrocarrils de la Generalitat de Catalunya (FGC), l'ocupació dels trens ha continuat per sota el 33%. Fins a les nou del matí, la línia Barcelona – Vallès ha registrat un 22,8% de validacions, mentre que Llobregat – Anoia, un 15,8%. A Renfe, la demanda ha caigut fins a un 92% aquest dilluns, gairebé tres dècimes per sota de la xifra d'aquest diumenge. Fins a les vuit del matí, l'afluència d'usuaris al metro de Barcelona ha estat un 77% interior a la del dilluns equivalent de l'any passat i un 6% inferior a la de dilluns 23 de març, quan hi havia un nivell semblant de restricció de l'activitat.  El cap de setmana, les validacions al Transport Metropolità de Barcelona han caigut un 93,2% i un 94,1% en comparació amb un dissabte i diumenge equivalent al 2019. A l'autobús, la reducció ha estat del 94,1% i el 96,6%, respectivament.

Summary: La caiguda de la demanda de transport públic se situa prop del 70%


El 50% dels animals salvatges en situació de risc que arriben al Centre de Recuperació de Fauna de Torreferrussa (Vallès Occidental) aconsegueix sobreviure. Així ho ha explicat a l'ACN el veterinari de la instal·lació, Rafael Moreno, que també ha assenyalat que com cada estiu la desena de professionals d'aquest centre treballa frenèticament per atendre l'elevada quantitat de pollets orfes que arriben procedents de tota l'Àrea Metropolitana. Aquests cadells representen el 90% dels animals que l'equip de Torreferrussa atén en aquestes dates. D'aquests, gran part són falciots, l'animal estrella dels mesos de juny i juliol, del qual se'n reben una trentena cada dia i un total de 2.000 anuals. "Els rehidratem, els proporcionem fluids i vitamines i en alguns cassos els subministrem antibiòtics", comenta Moreno que revela que la part més complexa és l'alimentació perquè "són cadells que no saben menjar sols i cal acompanyar-los en aquesta criança per poder-los reintroduir al medi natural". L'any passat Torreferrussa va atendre 10.536 animals. Torreferussa és una segona oportunitat pels animals salvatges que es troben malalts o ferits. La instal·lació ubicada a Santa Perpètua de Mogoda aconsegueix salvar el 50% dels exemplars que rep al llarg de l'any. La xifra s'enfila fins el 70% en el cas dels pollets i fins el 90% en els rapinyaires. "Presenten fractures, cops, politraumatismes o infecions naturals", comenta Rafael Moreno, veterinari de la instal·lació que explica que l'equip de Torreferrussa els proporciona les cures necessàries perquè es puguin recuperar i reintroduir a la natura. "El més freqüent són traumatismes relacionats amb l'activitat humana de forma directa o indirecta", comenta el veterinari que explica que poden ser casos de col·lisions amb edificis, torres d'alta tensió, exemplars que s'electrocuten, rapinyaires que els ciutadans cacen, animals que són enverinats o malalties naturals.  "Torreferrussa és un centre d'hospitalització", explica Moreno que assegura que tots els éssers vius són examinats i indexats per poder-ne fer un seguiment personalitzat. "El que fem quan arriben és mirar si tenen indicis de patir alguna malaltia o si necessiten alguna intervenció quirúrgica", comenta el metge que afegeix que els proporcionen fluids per hidratar-los, vitamines i en els cassos en què és necessari també antibiòtics.  El veterinari explica que al voltant de la meitat d'animals que cada any arriben a Torreferrussa són pollets que han caigut del niu o que han fet "una primera excursió i algun ciutadà en trobar-los ha cregut que s'havien perdut li els ha portat". La recepció d'aquesta tipologia d'exemplars es dispara durant la primavera i especialment a l'estiu, quan és època de criança i en menys de quatre mesos la instal·lació ha de donar atenció a prop de 4.000 pollets de diverses espècies. "Des del mes de juny i durant el més de juliol l'animal estrella és el falciot", assegura Moreno que explica que en aquest període cada dia reben una trentena de pollets d'aquesta espècie. "Cada any poden entrar a Torreferrussa uns 1.500 o 2.000 exemplars d'aquest ocell", explica.  En aquesta línia assenyala que la part més complexa és l'alimentació, ja que reben més de 300 espècies diferents i cal alimentar-les d'acord amb les necessitats de cada animal. "Aquest procés suposa que cada dues hores podem donar de menjar a prop de 400 animals que tenim hospitalitzats", comenta. Per poder atendre tota aquesta demanda, durant els mesos d'estiu els dos veterinaris i els set cuidadors de Torreferrussa compten amb un petit reforç a la plantilla. Amb tot, Moreno comenta que la feina que els estudiants de pràctiques i els voluntaris duen a terme és essencial perquè molts d'aquests pollets puguin sobreviure.  Xifres rècord Durant el 2017, els quatre Centres de Fauna de la Generalitat van atendre més de 14.800 animals, un 16% més que l'any anterior i la xifra més elevada de la seva història. Segons dades de la darrera Memòria de Centres de Fauna, el 81% dels ingressos han estat d'ocells, majoritàriament per caigudes de niu, seguits pels rèptils (10%), mamífers (8%), i peixos i amfibis (1%). Dels quatre centres que acullen animals malferits, el de Torreferrussa va ser el que més exemplars va atendre, un total de 10.536. "Estem a l'Àrea Metropolitana i és normal que rebem més animals perquè es tracta d'una zona més poblada", considera el veterinari d'aquesta instal·lació que es mostra convençut que "la ciutadania cada cop és més sensible i està més conscienciada". Alhora afegeix que s'ha fet una tasca de difusió per donar a conèixer aquesta tipologia de centres molt important. "La gent ha de saber que aquest servei existeix i que és gratuït", afirma Moreno que recorda que molts dels animals són fauna protegida i no poden tenir-se a casa i que en la majoria de cassos necessiten atenció per part de professionals especialitzats.

Summary: Torreferrussa aconsegueix salvar la meitat dels animals en perill que arriben a la instal·lació


El passat mes de febrer 3,03 milions de passatgers van passar per l'aeroport de Barcelona-El Prat, el que suposa un increment del 8,3% respecte el mateix mes de l'any anterior. És la primera vegada que l'aeròdrom barceloní supera els tres milions de passatgers en el segon mes de l'any. Així, en el que portem de 2018, l'aeroport acumula més de sis milions de viatgers (6.092.368), un 8,7% més que en els dos primers mesos de 2016. Del total, els passatgers de vols nacionals han crescut un 10% mentre que els de vols internacionals ho han fet un 7,6%. Pel que fa a les operacions, al febrer es van situar en les 21.348 entre enlairaments i aterratges, un 5,8% més, amb un increment més significatiu, concretament del 7,2%, dels vols internacionals. En el còmput de l'any, les operacions superen les 43.000, el que suposa un increment del 6,6%. Al febrer l'aeroport del Prat ha crescut per sota del de Barajas, que ha registrat un 9,3% més de viatgers respecte el mateix mes de l'any anterior. D'aquesta manera, l'aeroport madrileny, amb 3,9 milions de viatgers, supera en gairebé un milió el català. Pel que respecta a la càrrega transportada, al febrer va continuar creixent (+10,5%) fins a situar-se en les 11.799 tones. Entre gener i febrer ja s'han transportat més de 24.000, un 14,5% que un any enrere.

Summary: L'aeroport del Prat supera per primer cop els 3 milions de viatgers en un mes de febrer


El Canadà va negar l'entrada de l'expresident Carles Puigdemont a principis d'abril, segons ha pogut confirmar l'ACN. El líder de Junts per Catalunya ha recorregut aquest dilluns la decisió al Tribunal Federal canadenc. Puigdemont tenia previst realitzar una visita al Quebec convidat per la Société Saint-Jean Baptiste (SSJB) de Montreal, però l'expresident assegura que el govern canadenc va revocar "arbitràriament" la seva 'Autorització Electrònica de Viatge' (AEV) necessària per entrar al país just un dia abans de la data prevista inicialment per a la seva sortida. Segons la seva defensa coordinada per l'advocat Gonzalo Boye i amb la col·laboració del lletrat quebequès Stéphane Handfield, ara el govern canadenc tindria 90 dies per proporcionar els motius de la revocació del permís per entrar al país. Les autoritats canadenques estarien obligades a donar aquesta informació, segons fonts de la defensa de Puigdemont. El president la SSJB Maxime Laporte ha denunciat que "Otawa no té autoritat ni legitimitat per denegar als quebequesos a convidar a líders internacionals". "És absolutament vergonyós que el Canadà sigui còmplice de l'autoritarisme espanyol denunciat de manera unànime per l'Assemblea Nacional del Quebec", ha lamentat en un comunicat el líder d'aquesta associació que defensa la sobirania quebequesa.

Summary: Canadà denega l’entrada a Puigdemont i l’expresident porta el cas al Tribunal Federal


L’expresident de la Generalitat de Catalunya Artur Mas ha dit aquest dimecres en el marc d’una conferència a Sant Sebastià que el govern català actua “en legítima defensa” davant una agressió “molt gran” de l’estat espanyol. “L’estat espanyol ens està agredint” ha afirmat al teatre Kursaal de la ciutat basca. “Quan de vegades ens diuen que ens intentem saltar les lleis jo el que demano és que s’entengui que estem actuant en legítima defensa perquè l’agressió és molt gran”. Ha afegit que l’agressió no és només sobre els càrrecs electes que han estat processats, com el mateix Mas, però ha subratllat que aquests l’estan notant “en carn pròpia”. En l’acte també ha participat l’exlehendakari basc Juan José Ibarretxe, que ha demanat als catalans que no els “trenquin el tren”. Ha desitjat que no es “desenganxi” la societat de les institucions perquè seria “el principi del final”. I en aquest sentit ha afirmat que el “problema” per a l’aplicació del dret a decidir i la seva configuració “no és a la Castellana, és a la Rambla”.

Summary: Mas afirma a Sant Sebastià que el govern català actua “en legítima defensa” davant les “agressions” de l’Estat


Unió de Pagesos va acordar, en una assemblea celebrada dimecres a Juneda (Garrigues), exigir a les administracions que posin en marxa línies d'ajuda per als camps de conreu i les infraestructures malmeses per la llevantada del 23 i 23 d'octubre al Camp de Tarragona i la plana de Lleida. En cas contrari, el sindicat ha advertir que emprendrà accions de protesta. En aquest sentit, Unió de Pagesos recorda que, malgrat les diverses peticions tramitades, "els professionals afectats encara no s'han pogut reunir ni amb representants del govern de l'Estat ni del català per tal d'enfocar el procés de recuperació d'infraestructures i cultius".  El sindicat ja va demanar el 25 d'octubre al govern espanyol que, mitjançant un decret llei, s'afegís la reposició dels danys causats pel temporal als fons ampliats per a les afectacions pel foc de finals del juny passat a la Ribera d'Ebre, el Segrià i les Garrigues i per les inundacions al País Valencià del setembre. En el cas del Govern, a més, des d'Unió de Pagesos recorden que, tot i el compromís, "les ajudes pels damnificats pel foc encara no han pres forma" i, per això, reclamen que "al mateix dissenyar-les s'hi incloguin també els afectats per l'aiguat".   A diversos municipis del Baix Camp, el Tarragonès, la Conca de Barberà, el Priorat, les Garrigues, el Pla d'Urgell, l'Urgell i el Segrià, entre altres, els forts aiguats van provocar importants danys estructurals en camins, marges i accessos a les finques. A les Garrigues, a poblacions com és el cas de l'Albí, el Vilosell, la Pobla de Cérvoles, Cervià de les Garrigues, la Floresta i Arbeca van resultar afectades plantacions de vinya, ametllers i oliveres, que la força de la pluja va tombar o va arrencar. També van desaparèixer camins i marges. El gran cabal de pluja també va desbordar rieres, torrents i barrancs. En aquest sentit, Unió de Pagesos recorda que "la manca de gestió de torrents i barrancs agreuja la situació dels camps i els cultius en episodis de pluges torrencials". Per això, el sindicat, demana a l'Agència Catalana de l'Aigua "que s'ocupi del manteniment necessari".   L'organització agrària també va demanar a les administracions que facin la valoració i els peritatges dels danys causats amb celeritat perquè, entre altres qüestions, es pugui tenir en compte la reducció de mòduls de l'IRPF per a l'afectació a causa de danys meteorològics.

Summary: Unió de Pagesos exigeix a les administracions que activin les mesures d'ajuda als afectats pels aiguats de l'octubre


Munté insisteix que es manté el full de ruta i que aquest està dintre de la legalitat ACN Barcelona.- La portaveu del Govern, Neus Munté, ha assegurat que no es farà "cap pas enrere" en el full de ruta cap a la independència perquè no hi ha "marge jurídic" per tombar la tramitació de les lleis de desconnexió, ja que aquestes són "perfectament compatibles amb els àmbits competencials de la Generalitat". De la mateixa manera, ha recordat que l'Estatut dóna competències a Catalunya en l'àmbit d'Exteriors. El Govern està "absolutament convençut" de la legalitat d'aquest departament, així com del full de ruta en general, i està decidit a continuar exercint aquestes competències. "No renunciarem a fer tota aquesta tasca exterior", ha dit després de la reunió entre el president de la Generalitat i el líder del PPC al Parlament, Xavier Garcia Albiol. Munté ha defensat el dret que té el Parlament a reunir-se i a crear tots aquells espais de diàleg i de debat que consideri, en referència a la comissió d'estudi sobre el procés constituent. Però també ha reivindicat que no hi ha marge jurídic per tombar les ponències sobre les tres lleis de desconnexió, ja que s'han plantejat de forma que siguin "perfectament compatibles amb els àmbits competencials de la Generalitat".  És per això que ha reiterat que el Govern "no renuncia al seu full de ruta" i que no hi haurà "cap pas enrere en aquest sentit". "Continuem treballant convençuts que ho fem dins de la legalitat, amb seguretat jurídica i amb protecció per a les persones", ha dit. Després que l'executiu espanyol hagi ja encarregat un informe jurídic al respecte, Munté ha assenyalat que el Govern no pot ni plantejar-se que es puguin anul·lar tres ponències, tres procediments de discussió i de debat, perquè això forma part del normal exercici del Parlament i a més abordaran qüestions que estan recollides dintre de l'Estatut, ha insistit, com a competències de la Generalitat. El mateix ha dit sobre una hipotètica prohibició del Departament d'Afers Exteriors, que serà recorregut en les properes hores. Munté ha defensat que s'estan desenvolupat les competències reconegudes a l'Estatut, com s'ha fet fins ara a través d'una secretaria general.

Summary: El Govern no farà cap "pas enrere" perquè no veu "marge jurídic" per anul·lar les lleis de desconnexió ni Exteriors


El candidat socialista Pedro Sánchez ha demanat aquest dimecres a la resta de formacions polítiques que després de les eleccions del 26-J deixin governar al candidat que compti amb el suport de més diputats per presentar-se a la investidura i que “si hagués estat així, avui hi hauria un president del govern”. Sánchez ha fet aquestes declaracions durant una entrevista a TVE en la qual s’ha referit a la proposta del PP que sigui la primera força en vots la que governi. “Si és així, i si és el PP, amb aquesta feblesa parlamentària que tenen, el govern serà inestable”, ha pronosticat, afegint que el sistema estatal és parlamentari i que “qui guanya la lliga no es qui guanya més partits sinó qui acumula mes punts”. Les declaracions de Sánchez coincideixen amb les de l’exministre d'Administracions Públiques Jordi Sevilla que s'ha mostrat partidari a través del seu Twitter de deixar governar al candidat amb major suport parlamentari amb l'objectiu d'evitar unes terceres eleccions.   Al llarg de l’entrevista a TVE, Pedro Sánchez ha dit que planteja aquesta campanya com un “referèndum pel canvi” i que hi ha dos extrems diferenciats, Rajoy i Pablo Iglesias, que coincideixen en un adversari comú, que és el PSOE. Sánchez s’ha mostrat convençut que no hi haurà unes terceres eleccions si els votants confien en les forces que volen “el canvi des del diàleg” i no “el bloqueig”.  Sobre els pactes, el socialista ha criticat Pablo Iglesias i Units Podem assenyalant que “aquells que varen fer del bloqueig la seva política ara estan exigint que ens mullem” i que els PSOE ja va optar per un govern de progrés en l’intent fallit d’investidura.  El líder socialista ha recordat al llarg de l’entrevista que abans de pactar s’ha de veure quines polítiques s’han de dur a terme. Sánchez ha explicat que en el document consensuat pel PSOE amb les bases per a futurs pactes es parla de condicions com la derogació de la reforma laboral, una nova reforma fiscal per impedir les retallades i una reforma de la Constitució, i no “fragmentar la sobirania nacional del país” amb el dret d’autodeterminació de Catalunya.  “Iglesias aspira a superar el PSOE per sotmetre’l, però això no passarà”  En relació amb el ‘sorpasso’ que apunten algunes enquestes, Pedro Sánchez ha dit que Units Podem proposa “superar el PSOE per sotmetre’l" però que "això no passarà” . Així mateix, ha afegit que Iglesias desitja que després del 26J hi hagi una gran coalició entre PP i PSOE per ocupar l’espai de l’esquerra.  “Els espanyols estimen més el PSOE que no les empreses demoscòpiques perquè nosaltres hem dut l’estat de benestar”, ha afirmat Sánchez, que ha reivindicat “les conquestes i llibertats” en matèries socials.  Sánchez ha dit que no té enemics amb noms i cognoms sinó que els seus enemics són “conceptes i polítiques dures que porten a la desigualtat”. Així mateix s'ha declarat també enemic de “la intransigència, la manca d humilitat i el voler ocupar el poder per ocupar-lo” i que ha afegit que “ara mateix no hi ha res més radical que ser moderat”.  El candidat del PSOE ha assegurat que la diferència amb Pablo Iglesias és que ell aspira a ser president mentre que el candidat d’Units Podem aspira a ser el líder de l’oposició. “Jo sóc el líder del futur i ell ho és d’un futur que no arribarà perquè permet que governi la dreta aquest present”, ha dit.

Summary: Sánchez demana a la resta de partits que després del 26-J deixin governar a qui mes diputats reuneixi a la investidura


La portaveu de C's al Parlament, Inés Arrimadas, ha acusat les administracions públiques d'haver utilitzat els treballadors autònoms com la "gallina dels ous d'or" en un acte sobre els problemes d'aquest col·lectiu que ha tingut lloc aquest dissabte al matí la Cambra de Comerç de Tarragona. Arrimadas, que no ha fet pràcticament cap referència a l'actualitat política catalana o de l'Estat espanyol, ha volgut aixecar la bandera de la defensa dels interessos dels autònoms. La formació reclama que puguin cotitzar per dies, i no per mesos com fins ara, a més de compensar els deutes que contreuen amb els administracions amb els pagaments que aquestes tenen pendents d'abonar-los. També ha apostat per aprovar una llei de segona oportunitat que permeti les iniciatives empresarials fallides "de bona fe" poder tornar a "aixecar-se". La cap de l'oposició ha negat que la Generalitat no pugui prendre mesures per millorar la situació d'un col·lectiu que a l'Estat espanyol suma més de tres milions de treballadors per compte propi. En un discurs íntegrament en castellà, Arrimadas ha intentat explotar el greuge de les administracions cap als autònoms, tot assegurant que, tradicionalment, han estat utilitzats com la "gallina dels ous d'or". No només per les seves aportacions contributives al sistema fiscal, sinó també pel fet que, ha abundat, s'inclogui l'increment del seu nombre per intentar demostrar que s'està creant ocupació a l'Estat. "El treballa autònoma ha de ser una oportunitat per a moltes persones, no un drama", ha assegurat, tot apuntant que "un país que maltracta els més de tres milions d'autònoms" ha assolit pics d'atur superior al 20% durant diversos cops en les últimes dècades. La portaveu de C's creu que la millora de la situació dels treballadors autònoms passa en bona mesura per mesures per reduir les traves burocràtiques i administratives per establir-se i treballar. Considera que "no té sentit" que aquests requisits els obliguin a passar pel taulell de diferents administracions, siguin ajuntaments, consells comarcals, Generalitat o estatal. "No eliminarem burocràcia fins que eliminem els xiringuitos d'endollats", ha exclamat, arrencant aplaudiments dels assistents. Creu que és una "gran mentida" que la Generalitat no pugui prendre mesures al respecte i, segons ha dit, intenti traslladar el problema a l'Estat. En aquest context, ha instat el Govern a habilitar ajuts a través de l'Institut Català de Finances. La formació taronja, segons ha explicat, assumeix bona part de les demandes de les associacions del sector i, planteja, entre d'altres, que els autònoms puguin cotitzar per dies i no per mesos, com succeeix fins ara. També que aquells que tenen factures pendents de cobrar de les administracions, puguin compensar aquests diners amb els seus deutes contributius. "Molts han hagut de tancar perquè els ajuntaments o diputacions no els han pagat", ha assegurat. Arrimadas creu necessari, a més, aprovar una llei de segona oportunitat que permeti els empresaris "de bona fe" que fracassen puguin tornar a "aixecar-se". En l'acte a la Cambra de Comerç de Tarragona, batejat com 'AutONoms', han participat també la vicepresidenta de la Federació Nacional d'Associacions de Treballadors Autònoms (ATA), Celia Ferrero, el diputat al Congrés per Tarragona, Sergio del Campo, i el portaveu municipal de la formació al consistori tarragoní, Rubén Viñuales.  Ferrero ha recordat que els autònoms són actualment el 90% dels empresaris i generen un 50% de l'ocupació. "Són la clau del canvi del teixit empresarial i el model productiu", ha assegurat. Els representants del partit han recordat les iniciatives presentades davant les diverses administracions, als ajuntaments, al Parlament i al Congrés.

Summary: Arrimadas critica que les administracions hagin utilitzats els autònoms com la "gallina dels ous d'or"


Françoise Bielinsky, coneguda com a Paquita Sitzer, va salvar la vida als 5 anys fugint de l'Holocaust nazi (1942) després de creuar els Pirineus des de França fins a Les (Val d'Aran). Sitzer ha reviscut les rutes d'evasió dels refugiats jueus acompanyada del president de la Diputació de Lleida, Joan Reñe. Sitzer, molt emocionada al conèixer els punts d'evasió ha recordat com amb 5 anys va travessar les muntanyes dels Pirineus i ha agraït a la gent que els va ajudar a passar les muntanyes. Sitzer ha destacat la generositat de la gent dels pobles del Pirineu que van ajudar als refugiats sense esperar res a canvi. El projecte 'Perseguits i salvats' de la Diputació de Lleida ha permès recuperar i senyalitzar cinc rutes d'evasió dels refugiats jueus. Paquita Sitzer ha conegut la cinquena ruta que s'ha posat en funcionament a Alòs d'Isil (Pallars Sobirà).

Summary: Paquita Sitzer reviu el camí que va fer amb 5 anys travessant els Pirineus per fugir de la barbàrie nazi


El govern espanyol ha aprovat aquest divendres el reglament d'adopció internacional, que atorga a la Direcció General de Serveis per a les Famílies i la Infància del Ministeri de Sanitat, Consum i Benestar Social la gestió de les adopcions amb cada país d'origen dels menors. Aquesta Direcció General comptarà amb la col·laboració del Ministeri d'Assumptes Exteriors, UE i Cooperació i haurà de fer una consulta prèvia al Consell Territorial de Serveis Socials, on hi ha representades les Comunitats Autònomes (CA). A més, després d'haver consultat les CA la Direcció General de Família establirà el nombre d'expedients nous que es podran tramitar amb cada país. L'executiu espanyol espera que el nou sistema disminueixi els temps de tramitació dels expedients d'adopció. El reglament també estableix que el Ministeri de Sanitat, Consum i Benestar Social acreditarà les entitats col·laboradores d'adopció internacional, que prèviament comptaran amb un informe de les CA. Un cop acreditades, aquestes entitats hauran de remetre informació periòdica de l'activitat que duguin a terme. Una altra novetat és que els organismes acreditats podran actuar arreu del territori estatal. El model de contracte també serà únic, així com els costos dels tràmits. L'executiu de Pedro Sánchez afirma que així es compleixen els principis d'igualtat i de seguretat jurídica. El control de funcionament d'aquests organismes, s'indica des del Ministeri, serà "compartit" per les CA i l'administració estatal. Les primeres controlaran les activitats que es facin al seu territori i la segona farà el mateix amb les activitats fora d'Espanya. Finalment, es posarà en marxa un registre d'organismes acreditats i de reclamacions i incidències. La part dels organismes acreditats serà pública.

Summary: El govern espanyol aprova el reglament d'adopció internacional


El grup ho dóna a conèixer a través d'una piulada amb un breu vídeo  ACN Barcelona.-El grup Manel ha anunciat aquest dimecres que publicarà el seu nou disc el pròxim 8 d'abril del que encara no es coneix el nom. Ho ha dit a través d'una piulada amb un breu vídeo, en el qual sona una cançó del nou disc. Aquest seria el quart àlbum del grup i arribaria tres anys després del seu darrer disc publicat 'Atletes, baixin de l'escenari'. Així, interpretaran el seu nou disc en directe el 4 de juny al Primavera Sound, el 10 de juny al Festival de les Arts de València, un dia després al Sos Primavera Sound de Porto, l'1 de juliol al Vida Festival de Vilanova i la Geltrú i el 2 de juliol al Canet Rock.

Summary: Manel anuncia que publicarà el nou disc el 8 d'abril